A Tanács állásfoglalása

(1999. június 21.)

az árutovábbítási vámeljárások reformjáról

(1999/C 193/01)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

mivel:

(1) Az árutovábbítási eljárás mind a gazdasági szereplők, mind pedig a vámigazgatási szervek számára a kereskedelempolitika elismert eszközévé fejlődött, amely elengedhetetlen a nemzetközi árukereskedelem nagyarányú növekedésének elősegítéséhez és kezeléséhez; ez egyenlő mértékben vonatkozik az alábbiakra:

- a Közösség területén belül a Közösségi Vámkódex [1] alapján történő árufuvarozásra vonatkozó közösségi árutovábbítási eljárás,

- az egységes árutovábbítási eljárásról szóló többoldalú EK–EFTA-egyezmény [2] alapján a Közösség, az EFTA-országok és a visegrádi országok közötti kereskedelemre vonatkozó egységes árutovábbítási eljárás, és

- a Közösség tagállamai és a TIR-egyezmény [3] egyéb – különösen közép- és kelet-európai – szerződő felei közötti, TIR-igazolvánnyal történő árukereskedelemre vonatkozó árutovábbítási eljárás,

amelyekben az árukat a legkisebb alaki követelmények mellett, valamint a vámok és a nemzeti díjak felfüggesztésével a közösségi vámterületen belül, vagy e terület és harmadik országok között lehet szállítani.

(2) Tekintetbe véve a forgalom mennyiségének a határok közép- és kelet-európai országok felé történő megnyitásából és a globalizációs folyamatokból eredő folyamatos növekedését, illetve a belső piac kialakítása és a egységes árutovábbítási eljárás közép- és kelet-európai országokra történő tervezett kiterjesztése eredményeképpen a tranzitkereskedelem fejlesztésében szerzett tapasztalatot, a jövőben – a Közösség bővítése után is – egyre fontosabbá válnak az árutovábbítási eljárások; a közösségi vámigazgatási szervek jelenleg évente mintegy 20 millió árutovábbítási műveletet hajtanak végre a szokásos vámokmányok alapján.

(3) A nemzetközi bűnszervezetek csalárd módon kihasználják az árutovábbítási eljárásokat, különösen a közúton szállított, magas adókulcsú termékek (cigaretta, alkohol) és az érzékeny KAP-termékek (hús, tejpor, cukor stb.) csempészetének tekintetében.

(4) A csalással kapcsolatos problémák hamarosan olyan intézkedések és különleges szabályok elfogadásához vezettek, amelyek a gazdasági szereplőket és a vámigazgatási szerveket már elővigyázatosabbá tették a kockázatokkal szemben, és segítették az árutovábbítási eljárásokkal való visszaélések megfékezését.

(5) Figyelembe véve azonban az árutovábbítási műveletek nagy száma miatt a rendszer alkalmazása során a gyakorlatban felmerült hibákat, az árutovábbítás reformját erőteljesen folytatni kell.

(6) Az Európai Parlament ajánlásai, és a Bizottság ezen alapuló, az európai árutovábbításra vonatkozó cselekvési tervében [4] tett ajánlásai a fő alapjai azoknak az intézkedéseknek, amelyekre az árutovábbítási eljárások hatékony lefolytatásához és ellenőrzéséhez van szükség.

(7) A cselekvési terv végrehajtásának korábbi tapasztalatai alapján, illetve az elnökségnek az árutovábbítási eljárások reformjáról szóló helyzetjelentésének – amelyet a Tanács 1999. június 21-én vett tudomásul – figyelembevételével részletesen ki kell fejteni a jogszabályi és operatív intézkedéseket, valamint az árutovábbítási eljárás számítógépesítését célzó erőfeszítéseket, hogy a lehető leggyorsabb további gyakorlati fejlődést lehessen elérni.

(8) Mind a gazdasági szereplők, mind a vámigazgatási szervek érdekében a közösségi árutovábbítási eljárás reformjának – amennyire lehetséges – együtt kell járnia a Közösség és az EFTA, valamint a visegrádi országok közötti megállapodásban szereplő egységes árutovábbítási eljárások reformjával.

(9) E nagyon különböző területek jogi követelményeinek változásait a tényleges helyzet alapos elemzésére és – a gyakorlatban szerzett tapasztalatok alapján meghatározott – új referenciakeretre kell alapozni; az általános szabály az legyen, hogy elsősorban az új rendelkezések minősége kapjon elsőbbséget.

(10) Az elkezdett operatív intézkedések további következetes közös erőfeszítéseket igényelnek, ha haladást kívánnak elérni a közösségi vámra vonatkozó cselekvési program (Vám 2000) elfogadásáról szóló, 1996. december 19-i 210/97/EK európai parlamenti és tanácsi határozatnak [5] – az európai vámigazgatási szervek működésének egységesítésére vonatkozó – céljai felé.

(11) Helyénvaló figyelembe venni azokat a célokat, amelyekre már az árutovábbítási eljárások számítógépesítéséről szóló, 1995. november 23-i tanácsi állásfoglalás [6] is törekedett, ha minden érintett országban a lehető leghamarabb el kívánják érni az árutovábbítási eljárások számítógépesítését,

TÁMOGATJA

az Európai Parlamentnek azokat a következtetéseit, hogy az árutovábbítási eljárások létfontosságúak egy hatékony európai gazdasági szerkezet megvalósításához, valamint hogy ezért biztosítani kell, hogy biztonságos és ellenőrizhető környezetben hatékonyan működjenek,

TUDOMÁSUL VESZI,

hogy az árutovábbítási eljárások reformjában – különösen jogalkotási területen – jelentős előrehaladás történt,

MEGÁLLAPODIK abban, hogy

- az árutovábbítási eljárások reformjának biztosítania kell azoknak a határokon átmenő áruforgalmat könnyítő eszközként, valamint a vámok – csalás megelőzése és az ellene folytatott küzdelem folytatása céljából történő – felfüggesztésének kellően biztos rendszereként való fenntartását,

- az árutovábbítási eljárások reformjának – az üzleti szempontok kellő figyelembevételével, jogszabályi és egységes operatív intézkedések, valamint számítógépesítés segítségével – minden érintett országban folytatni kell,

- sürgősségi sorrendben teszik meg azokat a szükséges jogalkotói lépéseket és egységes operatív intézkedéseket, amelyek a vonatkozó rendelkezések gazdasági szereplők és vámigazgatási szervek általi összehangolt alkalmazását célozzák,

FELKÉRI

- a Bizottságot, hogy az árutovábbítási eljárások reformját – azok fent említett céljait figyelembe véve – a tagállamokkal együttműködve és az üzleti körökkel párbeszédet folytatva gyors ütemben folytassák; elsőbbséget élvezzenek az árutovábbítási szabályok egységes alkalmazására és a szükséges jogszabályi változások időben történő bevezetésére vonatkozó intézkedések,

- a tagállamokat, hogy saját részükről az üzleti szempontok kellő figyelembevételével aktívan járuljanak hozzá az árutovábbítási eljárások reformjához:

- az árutovábbítási reform elsőbbségének fenntartásával,

- az árutovábbítási eljárás megfelelő működését biztosító operatív intézkedések megtételével,

- az árutovábbítási eljárás számítógépesítésének gyors végrehajtását biztosító szükséges lépések megtételével,

FELKÉRI

a Bizottságot, hogy ezt az állásfoglalást juttassa el az egységes árutovábbítási eljárásról szóló EK–EFTA-egyezmény szerződő feleinek az azt leginkább tükröző vegyes bizottsági ajánlást elfogadása céljából.

[1] A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.). A legutóbb a 955/1999/EK rendelettel (HL L 119., 1999.5.7., 1. o.) módosított rendelet.

[2] Az 1987. május 20-i egyezmény az egységes árutovábbítási eljárásról (HL L 226., 1987.8.18., 2. o.).

[3] Az áruk TIR-igazolvánnyal történő nemzetközi fuvarozására vonatkozó 1975. november 14-i vámegyezmény.

[4] A Bizottság közleménye az Európai Parlamentnek és a Tanácsnak – Az európai árutovábbításra vonatkozó cselekvési terv – Egy új vámpolitika (HL C 176., 1997.6.10., 3. o.)

[5] HL L 33., 1997.2.4., 24. o.

[6] HL C 327., 1995.12.7., 2. o.

--------------------------------------------------